Gågaten på Nesttun er ikke stor nok for både 17. maiprosesjon og Bybanen på nasjonaldagen. 17. maigeneral Eivind Hermansen fryktet krasj og tok kontakt med Skyss for løse floken, noe Fanaposten tidligere har omtalt.

Nå lanserer Skyss forslag til løsning: Stoppe Bybanen i én time.

Ikke alternativt tilbud

– Vi har gjort en del vurderinger og kommet til at vi kan ta en time stopp med de konsekvensene dette medfører, sier direktør Oddmund Sylta til Fanaposten.

Dette innebærer at det ikke blir bybanetrafikk mellom Nesttun eller Lagunen i dette tidsrommet. Det blir heller ikke noe annet kollektivtilbud på strekningen.

Bybanestansen skal skje i den timen som 17. maiprosesjonen er på vei inn til, og ankommer, bydelsenteret i Fana.

Nå avventer Skyss svar fra Hermansen og 17. maikomiteen på forslaget.

Prøveordning

– 17. mai er en av de største kollektivdagene i året, så det er ikke med lett hjerte vi stopper trafikken. Men 17. mai på Nesttun er en tradisjonsrik og man skal få arrangere dagen der, også.

Sylta presiserer at bybanestansen blir en prøveordning som vil bli evaluert grundig.

– Vi er villige til å prøve denne ordningen i 2014 for å se hvordan dette fungerer, og høste erfaringer som vi tar med oss videre.